**УТВЪРДИЛ:**

**УКАЗАНИЯ ОТ УПРАВЛЯВАЩИЯ ОРГАН НА ПРОГРАМА „ОКОЛНА СРЕДА“ 2021-2027 г. ЗА ПРЕДОСТАВЯНЕ НА ДОПЪЛВАЩО ФИНАНСИРАНЕ ЗА ИЗПЪЛНЕНИЕ НА СТРАТЕГИИТЕ ПО ПОДХОДА „ВОДЕНО ОТ ОБЩНОСТИТЕ МЕСТНО РАЗВИТИЕ“ С РЕСУРС ОТ ПРОГРАМА „ОКОЛНА СРЕДА“ 2021 – 2027 г.**

Настоящите указания на УО на Програма „Околна среда“ 2021-2027 (ПОС 2021-2027 г.) са подготвени на основание ПМС № 494 от 30.12.2024 г. с цел подпомагане на местните партньорства и местните инициативни групи (МИГ) в подготовката на стратегиите за местно развитие, по отношение на мерките, за които програмата предоставя допълващо финансиране. Настоящите указания са приложими при подготовката и оценяването на стратегиите за ВОМР, подадени по поканата за прием на стратегии по интервенция II.Ж.5 „Изпълнение на операции, включително дейности за сътрудничество и тяхната подготовка, избрани в рамките на стратегията за местно развитие“ към Специфична цел № 8 от Стратегическия план за развитие на земеделието и селските райони за периода 2023–2027 г.

1. **ОБЩИ ПОЛОЖЕНИЯ**

През програмния период 2021–2027 г. България продължава да прилага модела за интегриран териториален подход чрез инструмента „Водено от общността местно развитие“ (ВОМР). Подходът се прилага чрез финансиране със средства от Европейския земеделски фонд за развитие на селските райони (ЕЗФРСР) и Европейския фонд за морско дело, рибарство и аквакултури (ЕФМДРА), като Програма „Развитие на човешките ресурси“ 2021-2027 г., Програма „Околна среда“ 2021-2027 г., Програма „Конкурентоспособност и иновации в предприятията“ 2021-2027 г. и Програма „Образование“ за периода 2021-2027 г. осигуряват допълващо финансиране, което предоставят под формата на безвъзмездна финансова помощ по реда на чл. 26 от Закона за управление на средствата от Европейските фондове при споделено управление (ЗУСЕФСУ).

Както през програмен период 2014-2020 г., през настоящия програмен период 2021-2027 г. ВОМР се прилага на териториален принцип – на ниво община или група от съседни общини с обхват на населението между 10 000 и 150 000 жители. ВОМР се прилага в рамките на селските райони, рибарските райони и териториите със специфични характеристики, определени в Националната концепция за пространствено развитие. Чрез прилагането на подхода се цели постигането на ефект от концентриране на подкрепата върху интервенциите, които имат най-голяма добавена стойност по отношение на преодоляването на икономическите и социалните различия в развитието на целевите територии.

Европейският фонд за регионално развитие (ЕФРР) и националният бюджет на Република България, чрез ПОС 2021-2027 г., предоставят безвъзмездна финансова помощ за допълващо финансиране за изпълнение на мерки от одобрените стратегии за ВОМР, които допринасят за целите на Националната програма за управление на отпадъците (НПУО) 2021-2028 г., Стратегията и плана за действие за прехода към кръгова икономика 2021-2027 г. и Националната стратегия за биологично разнообразие до 2030 г., Националната рамка за приоритетни дейности за мрежата Натура 2000, Планове за действие за видове, Планове за управление на защитени зони, Планове за управление на защитени територии.

1. **ОБХВАТ И ПРИОРИТЕТИ НА ПОДКРЕПАТА ОТ ПОС 2021 – 2027 г.**

**1. Приоритети и специфични цели от ПОС в подкрепа на местното развитие**

Мерките, за които може да бъде предоставено допълващо финансиране от ПОС 2021-2027 г., следва да бъдат включени в приложение към стратегиите за местно развитие за прилагане на подхода ВОМР, като същите са допустими по **Приоритет 2 „Отпадъци“** и **Приоритет 3** **„Биологично разнообразие“** на програмата.

**Специфични цели:**

***ПРИОРИТЕТ 2 „ОТПАДЪЦИ“***

**Специфична цел**  „Насърчаване на прехода към кръгова и основаваща се на ефективно използване на ресурсите икономика“.

***ПРИОРИТЕТ 3: БИОЛОГИЧНО РАЗНООБРАЗИЕ***

**Специфична цел** „Подобряване на защитата и опазването на природата, биологичното разнообразие и екологосъобразната инфраструктура, включително в градските райони, и намаляване на всички форми на замърсяване“.

**ВАЖНО ЗА ВСИЧКИ МЕРКИ!**

Мерките, планирани в приложение към стратегиите за местно развитие, за които може да бъде предоставено допълващо финансиране, трябва да попадат в обхвата на посочените по-горе приоритети и специфични цели на ПОС 2021-2027 г. Всяка от мерките трябва да има ясен принос към избраната специфична цел.

**2. Ръководни принципи и условия при изпълнение на мерки с допълващо финансиране от ПОС 2021-2027 г.:**

**Съответствие –** със специфичните цели на програмата, релевантните национални и европейски стратегически документи и с приоритетите на стратегиите за местно развитие.

**Финансиране, основано на нуждите –** мерките трябва да отговарят на идентифицираните нужди и потребности на целевите групи в териториалния обхват на съответната МИГ, произтичащи от анализа при подготовката на стратегиите за местно развитие.

**Спазване на принципите за добро финансово управление –** при избора на мерки ще се търсят доказателства за това, че отпуснатите средства се разходват, спазвайки принципите за икономичност, ефективност и ефикасност. Трябва да е ясна връзката между заложените в проекта цели, планираните за изпълнение дейности и очакваните резултати, както и между резултата и размера на разходите, необходими за постигането му.

**Координация, допълняемост и синергия –** при избора на мерки ще се търси максимална координация, допълняемост и синергия с други програми и инструменти, финансирани със средства от ЕС, държавния бюджет, местния бюджет и други донорски програми (ако е приложимо).

**Устойчивост на инвестициите –** при избора на мерки ще се търси осигуряване на устойчивост на постигнатите резултати и след приключване изпълнението на проектите.

**Избягване на двойно финансиране –** при изпълнението на мерките не е допустимо едни и същи представители на целевите групи да бъдат включвани в едни и същи дейности със същия предмет, но финансирани от други източници – друг проект, програма или каквато и да е друга финансова схема, произлизаща от националния бюджет, бюджета на Общността или друга донорска програма.

**Съответствие с хоризонталните принципи –** при избора на мерки ще се търси пълно съответствие с хоризонталните принципи по ПОС 2021-2027 г.

**Недопустимост на дейности –** не са допустими за финансиране операции, които са физически завършени или изцяло осъществени преди подаването на формуляра за кандидатстване от бенефициентите, независимо дали всички свързани плащания са извършени от него.

**3. Специфични цели, целеви групи, индикатори и бенефициенти, които могат да се включат в мерки с допълващо финансиране от ПОС 2021-2027 г., за изпълнение на стратегиите за ВОМР:**

|  |  |  |  |  |
| --- | --- | --- | --- | --- |
| **Приоритет** | **Специфична цел** | **Допустими целеви групи** | **Индикатори (показатели) за краен продукт и за резултат (брой)** | **Допустими бенефициенти****/кандидати и партньори/** |
| Приоритет 2 | СЦ „Насърчаване на прехода към кръгова и основаваща се на ефективно използване на ресурсите икономика“ | Населението от населените места/общини на територията на съответната МИГ. *Законодателството в България изисква постигането на мерките по управление на битовите отпадъци да е на ниво регион за управление на отпадъците. В тази връзка е препоръчително целевата група да включва население от населени места и общини на територията на съответната МИГ, които са включени в едно и също регионално сдружение за управление на отпадъците съгласно Приложение № 4 на Националния план за управление на отпадъците 2021-2028 г.* | *За резултат\*:** Лица, които пряко ще бъдат обхванати от резултатите от проекта – брой.

*Като базова стойност се посочва 0 бр. лица, като целева стойност се посочва броят лица, които пряко ще бъдат обхванати и ще ползват резултатите от изпълнения проект. Кандидатът описва как ще бъде достигнат този брой, както и кои ще бъдат източниците на информация при неговото отчитане.*\* На ниво процедура по реда на чл. 26 от ЗУСЕФСУ, УО на ПОС ще включи и други приложими за проектните предложения индикатори (показатели). Настоящият показател за резултат е единствено за целите на Стратегията за ВОМР. | Общини;Юридически лица с нестопанска цел (ЮЛНЦ). |
| Приоритет 3 | СЦ „Подобряване на защитата и опазването на природата, биологичното разнообразие и екологосъобразната инфраструктура, включително в градските райони, и намаляване на всички форми на замърсяване“ | * Населението от населените места/ общини на територията на съответната МИГ.
* Бизнес сектор.
* Ловци и рибари.
* Събирачи на лечебни и други растения.
* Туристически организации.
* Други целеви групи.
 | *За резултат\*:*- Лица, които пряко ще бъдат обхванати от резултатите от проекта – брой.*Като базова стойност се посочва 0 бр. лица, като целева стойност се посочва броят лица, които пряко ще бъдат обхванати и ще ползват резултатите от изпълнения проект. Кандидатът описва как ще бъде достигнат този брой, както и кои ще бъдат източниците на информация при неговото отчитане.*\* На ниво процедура по реда на чл. 26 от ЗУСЕФСУ, УО на ПОС ще включи и други приложими за проектните предложения индикатори (показатели). Настоящият показател за резултат е единствено за целите на Стратегията за ВОМР. | Общини;Юридически лица с нестопанска цел (ЮЛНЦ).  |

**Изисквания по отношение на целевите групи:**

За всяка мярка с допълващо финансиране от ПОС 2021-2027 г. в Стратегията за ВОМР се избират само тези от целевите групи на съответния приоритет в таблицата по-горе, които ще бъдат на практика обект на въздействие (подкрепа) с последващото изпълнение на проект по програмата.

**Изисквания по отношение на бенефициентите (кандидати и партньори):**

По приоритет „Отпадъци“ партньорството е задължително, когато бенефициент не е община. В този случай партньорът трябва да е общината/общините, към чието население са насочени дейностите. Партньорът/партньорите трябва да отговарят на изискванията за допустими бенефициенти. Партньорствата не е необходимо да бъдат регистрирани в съда, но правата и задълженията между страните по кандидатстване и изпълнение на мярката следва да бъдат уредени в споразумение. В допълнение:

- допустимите бенефициенти „Общини“ трябва да са със седалище и адрес на управление на територията на действие на МИГ;

- допустимите бенефициенти ЮЛНЦ следва да бъдат вписани в регистъра на юридическите лица с нестопанска цел или създадени по реда на специален закон, и които като цел на организацията в устава/учредителния акт са разписали такива текстове, от които да е видно, че поне една от целите на организацията е свързана със защита/опазване на околната среда. Практически опит в областта на отпадъците, кръгова икономика, устойчиво развитие е предимство при оценяването.

- допустимите бенефициенти ЮЛНЦ следва да са регистрирани по съответния ред най-малко 12 месеца, предхождащи месеца, в който е подадено проектното предложение.

По приоритет „Биологично разнообразие“ партньорството е допустимо, като партньорствата не е необходимо да бъдат регистрирани в съда, но правата и задълженията между страните по кандидатстване и изпълнение на мярката следва да бъдат уредени в споразумение. В допълнение:

- допустимите бенефициенти „Общини“ трябва да са със седалище и адрес на управление на територията на действие на МИГ.

- допустимите бенефициенти ЮЛНЦ следва да бъдат вписани в регистъра на юридическите лица с нестопанска цел или създадени по реда на специален закон, и които като цел на организацията в устава/учредителния акт са разписали такива текстове, от които да е видно, че поне една от целите на организацията е свързана със защита/опазване на околната среда. Практически опит в областта на опазването на биологичното разнообразие ще е предимство при оценяването. ЮЛНЦ следва да са регистрирани по съответния ред най-малко 12 месеца, предхождащи месеца, в който е подадено проектното предложение.

**4. Допустими дейности по специфичните цели от ПОС за допълващото финансиране по подхода ВОМР**

**По приоритет „Отпадъци“** на ПОС 2021-2027 г. е предвидена финансова подкрепа чрез допълващо финансиране за изпълнение на подхода ВОМР за мярка „Повишаване на осведомеността относно практиките и поведението във връзка с устойчивото потребление, кръговата икономика, мониторинга на отпадъците както и информационни и разяснителни кампании за заинтересованите страни и населението“. Кампаниите трябва да са насочени към разпространение на информация за правата и задълженията на участващите в управлението на битовите и строителните отпадъци в съответното населено място, община, регион за управление на отпадъците; съществуващи системи за управлението на отпадъците, планирани бъдещи инвестиции за управлението на отпадъците за постигане на целите към 2030 г.; планиран модел за въвеждане на принципа „плащаш колкото изхвърляш“; практически възможностите за спазване на високите нива на йерархията за управление на битовите отпадъци в съответното населено място; добри практики и поведение за предотвратяване образуването на отпадъците, устойчиво потребление и кръгова икономика и др. за подобряване на управлението на битовите отпадъци, които е подходящо да се приложат в населеното място, община; системи за мониторинг на отпадъците; предотвратяване нерегламентирано изхвърляне на отпадъци и др. подходящи.

Мярката е съобразена с Националния план за управление на отпадъците 2021-2028 г. – стратегическият документ на национално ниво, определящ необходимите мерки и инвестиции в сектора, както и източниците за тяхното финансиране.

Като допълнение към останалите инвестиционни мерки по приоритета, които се предвиждат или инициират за изпълнение в съответния регион, се очаква чрез мерките, заложени в стратегиите за ВОМР, да се допринесе за подпомагане на местно и регионално ниво на повишаване на осведомеността на населението за целите за управление на отпадъците (с фокус към битовите и строителните отпадъци), за правата, задълженията, възможностите и добри практики за устойчиво потребление и преход към кръгова икономика.

Препоръчително е да се предвиди и подпомагане разпространението на практики за предотвратяване образуването на отпадъци на ниво домакинство, квартал, населено място, община и регион за управление на отпадъците, като се отчитат местните особености, практики и традиции. Съобразено с целите на кръговата икономика и националните цели, приоритетът по отношение на предотвратяване образуването на отпадъците е върху биоразградимите отпадъци, в т.ч. хранителни и зелени. Информационните и разяснителни кампании следва да са насочени към съобразяване на йерархията за управлението на отпадъците и за намаляване на количеството депонирани битови отпадъци, ролята на населението, за да се подобри управлението на битовите отпадъци на местно и регионално ниво, намаляване на замърсяването с отпадъци, в т.ч. нерегламентираното изхвърляне на отпадъци, права и задължения за участниците в процесите по управление на отпадъците и др. Дейностите трябва да съобразяват политиката по управление на отпадъците на национално, регионално и местно ниво и по възможност да съдействат за практическото въвеждане на местно ниво на принципа „плащаш колкото изхвърляш“, съобразено с политиката на общината.

4.1. Допустими дейности по Приоритет 2:

* организиране и провеждане на събития (кръгли маси, работни срещи, представяне в медиите, пресконференции, брифинги, представяне на добри практики на място, информационни дни);
* разработване на информационни материали (плакати, брошури, листовки);
* външна реклама (рекламни пана, билбордове и др.);
* ролбанери;
* излъчвания в регионални радиостанции (рекламно-информационни спотове);
* излъчвания в регионални телевизионни канали;
* публикации на официалната интернет страница на бенефициента;
* онлайн публикации в регионални интернет медии и портали;
* публикации в социални медии;
* публикации в регионални печатни медии;
* разработване на онлайн информационни портали, предоставящи практическа информация за системата за управление на битовите отпадъци на ниво населено място/община/регион за управление на отпадъците; за практическите възможности за разделно събиране на отпадъци и за предотвратяване образуването на битови отпадъци, препоръчително с фокус върху биоразградимите отпадъци (в т.ч. хранителни и зелени), за повишаване на общественото самосъзнание за спазване на високите нива на йерархията за управление на битовите отпадъци, и др.
* рекламно-информационни материали (химикалки, тениски, шапки, еко-торбички и други подходящи според целевата група и посланието);
* алтернативни форми на включване на целевите групи в припознаването на темата и посланието – инсталации, пърформанси, изложби, уъркшопи и други.

Когато бенефициентите възлагат дейности, свързани с доставки и услуги на трети лица, те са длъжни да провеждат състезателни, прозрачни, недискриминационни и безусловни търгове (по смисъла на параграф 89-96 от Известие на Комисията относно понятието за държавна помощ, посочено в член 107, параграф 1 от Договора за функционирането на Европейския съюз), което гарантира, че на ниво изпълнител подпомагането не представлява държавна помощ.

**По приоритет „Биологично разнообразие“** на ПОС 2021-2027 г. е предвидена финансова подкрепа за допълващо финансиране за изпълнение на подхода ВОМР с цел да се повиши осведомеността относно биологичното разнообразие и заплахите за него в целевата територия на база на мерки планирани в стратегически и планови документи в сектор биоразнообразие – Национална стратегия за биологично разнообразие до 2030 г. (проект), Национална рамка за приоритетни дейности за мрежата Натура 2000, Планове за действие за видове, Планове за управление на защитени зони, Планове за управление на защитени територии.

Такива заплахи могат да бъдат, но не се ограничават единствено до: бракониерство, използване на забранени методи и средства за лов и превенция от хищници, инвазивни видове, незаконна търговия със защитени видове и др., като дейностите са предназначени за всички жители на МИГ, но могат да таргетират целево и бизнес сектора, ловци, рибари, събирачи на лечебни и други растения, туристически организации, други заинтересовани страни, журналисти и медии и др.

4.2. Допустими дейности по Приоритет 3:

* организиране и провеждане на събития (кръгли маси, работни срещи, представяне в медиите, пресконференции, брифинги, представяне на добри практики на място, информационни дни);
* разработване на информационни материали (плакати, брошури, листовки);
* външна реклама (рекламни пана, билбордове и др.);
* ролбанери;
* излъчвания в регионални радиостанции (рекламно-информационни спотове);
* излъчвания в регионални телевизионни канали;
* публикации на официалната интернет страница на бенефициента;
* онлайн публикации в регионални интернет медии и портали;
* публикации в социални медии;
* публикации в регионални печатни медии;
* разработване на онлайн информационни портали, предоставящи практическа информация за опазване на биологичното разнообразие на територията на населеното място/ общината/ МИГа; заплахите за него; практическите възможности за адресиране на тези заплахи от страна на съответната целева група; повишаване на общественото самосъзнание за опазване на биологичното разнообразие в Натура 2000 или извън екологичната мрежа и др.
* рекламно-информационни материали (химикалки, тениски, шапки, еко-торбички и други подходящи според целевата група и посланията);
* алтернативни форми на включване на целевите групи в припознаването на темата и посланието – инсталации, пърформанси, изложби, уъркшопи и други.

Когато бенефициентите възлагат дейности, свързани с доставки и услуги на трети лица, те са длъжни да провеждат състезателни, прозрачни, недискриминационни и безусловни търгове (по смисъла на параграф 89-96 от Известие на Комисията относно понятието за държавна помощ, посочено в член 107, параграф 1 от Договора за функционирането на Европейския съюз), което гарантира, че на ниво изпълнител подпомагането не представлява държавна помощ.

**II. ИЗИСКВАНИЯ КЪМ ОПИСАНИЕТО НА МЕРКИТЕ В СВОМР С ДОПЪЛВАЩО ФИНАНСИРАНЕ ОТ ПОС 2021-2027 г. ЗА ИЗПЪЛНЕНИЕ НА ПОДХОДА ВОМР**

**ВАЖНО!** Включените в приложение към стратегиите за ВОМР мерки и техният обхват **задължително** трябва да произтичат от изготвения за стратегията анализ, като следва в СВОМР да е посочена необходимостта от избраните мерки в тази връзка. При формулирането на всяка мярка в Стратегията е задължително да бъдат точно посочени следните елементи:

* приоритет и специфична цел от ПОС, по която се определя мярката;
* цел на конкретната мярка от СВОМР;
* целева група или групи и идентифицираните техни местни проблеми и потребности, които мярката адресира;
* анализ за необходимостта от мярката на територията на МИГ – конкретни **местни** специфики и обстоятелства;
* допустими типове бенефициенти за изпълнение на мярката и защо са избрани тези типове бенефициенти; партньорство (ако е приложимо);
* допустими дейности, вкл. специфични за територията и за целевите групи и техните потребности, конкретно необходими за реализация на мярката;
* бюджет на мярката; финансови параметри за потенциалните проекти (максимална стойност);
* показатели за краен продукт (ако е приложимо) и за резултат;

**III. БЮДЖЕТ**

**Приоритет „Отпадъци“:** 7 095 225,00 лв. (общо ЕФРР и национално съфинансиране), от които за кандидати от Югозападния регион за планиране (области Благоевград, Кюстендил, Перник, Софийска и София-град) – до 1 089 675,00 лв.

**Приоритет „Биологично разнообразие“:** 9 390 000,00 лв. (общо ЕФРР и национално съфинансиране), от които за кандидати от Югозападния регион за планиране (области Благоевград, Кюстендил, Перник, Софийска и София-град) – до 1 220 700 лв.

Максималният размер на допустимите разходи, който ще бъде предоставен за един проект по ПОС 2021-2027 г., подкрепен чрез допълващото финансиране за изпълнение на подхода ВОМР, е до 100 000 лева. В рамките на всяка одобрена Стратегия ще се финансират до 2 проекта – един за приоритет „Отпадъци“ и един за приоритет „Биологично разнообразие“. В този смисъл допълващото финансиране от ПОС 2021-2027 г. за всяка отделна Стратегия за ВОМР е в размер на до 200 000 лв.

Максималният интензитет на помощта е до 100% от общата стойност на допустимите разходи, като е допустимо и съ-финансиране от бенефициентите.

**1. Допустими разходи по двата приоритета:**

- РАЗХОДИ ЗА УСЛУГИ

- РАЗХОДИ ЗА ПЕРСОНАЛ

- РАЗХОДИ ЗА МАТЕРИАЛИ

- РАЗХОДИ ЗА ПРОВЕЖДАНЕ И УЧАСТИЕ В МЕРОПРИЯТИЯ

- НЕПРЕКИ РАЗХОДИ

За мерките с допълващо финансиране от ПОС 2021-2027 за изпълнение на СВОМР следва **задължително да се включи** текстът:

„*Допустимите разходи се определят на база изискванията на глава 5, раздел I от ЗУСЕФСУ, разпоредбите на Регламент (ЕС, Евратом) 2024/2509 на Европейския парламент и на Съвета от 23 септември 2024 г. за финансовите правила, приложими за общия бюджет на Съюза, Регламент (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд, Регламент (ЕС) 2021/1057, Регламент (ЕС) 2021/1060 на Европейския парламент и на Съвета от 24 юни 2021 г. за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите прави-ла за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика и приложимото национално законодателство за финансовата рамка 2021 – 2027*“.

В условията за кандидатстване по всяка една процедура в изпълнение на СВОМР УО на ПОС 2021-2027 г. посочва конкретните допустими видове разходи.

**2. Недопустими разходи по двата приоритета:**

– разходи, свързани с изпълнението на недопустими дейности, вкл. подготовка и извършване на строително-монтажни работи, закупуване на съдове, техника, оборудване, съоръжения и друго движима и недвижима техника и оборудване за управление на отпадъци;

– разходи за одит;

– разходи, извършени в нарушение на правилата за държавни помощи;

– разходи, надхвърлящи нормативно определени максимални размери, както и разходи, надхвърлящи процентните ограничения и/или максималната стойност за тях, които са включени в условията за кандидатстване;

– разходи за закупуване на превозни средства;

– разходи за устройствено планиране, инвестиционно проектиране, консултантски услуги, строителство и ремонт по реда на Закона за устройство на територията;

– глоби, финансови санкции и разходи за разрешаване на спорове;

– комисиони и загуби от курсови разлики при обмяна на чужда валута;

– ДДС върху недопустими дейности или възстановим ДДС;

– закупуване на дълготрайни материални активи – втора употреба;

– закупуване на земя и сгради;

– дейности, които се финансират със средства от продуктови такси /лицензионни възнаграждения по реда на Закона за управление на отпадъците

– разходи за гаранции, осигурени от банка или от друга финансова институция;

– лихви по дългове, с изключение на свързани с БФП, предоставени под формата на лихвени субсидии или субсидии за гаранционни такси;

– разходи за финансиране на операции, които операции към момента на избирането им за финансиране от ЕФСУ са били физически завършени или изцяло осъществени преди подаването на проектното предложение за финансиране по програмата от страна на бенефициента, независимо дали всички свързани плащания са направени от бенефициента или не (съгласно чл. 63, параграф 6 от Регламент (ЕС) № 2021/1060);

– разходи, които вече са финансирани със средства от ЕФСУ или чрез други фондове или инструменти на Европейския съюз, както и с други публични средства, различни от тези на бенефициента;

– разходи за дейности, които са били част от операция, подлежаща на преместване съгласно член 66 от Регламент (ЕС) 2021/1060, или които биха представлявали прехвърляне на производствена дейност в съответствие с член 65, параграф 1, буква „а“ от Регламент (ЕС) 2021/1060.

**IV. ПРИЛОЖИМОСТ НА РЕЖИМ НА ДЪРЖАВНА ПОМОЩ**

Информационните дейности, насочени към повишаването на осведомеността на населението чрез провеждане на информационни и разяснителни кампании, вкл. кръгли маси, работни срещи, представяне в медиите, пресконференции, брифинги, представяне на добри практики на място, информационни дни, изготвяне на информационни материали и др., не представляват основа за изпълнение на икономически дейности, а информират обществеността. С изпълнението на тези дейности не могат да бъдат подпомагани предприятия за изпълнението на задължения в областта на управлението на отпадъците или за надхвърляне на задължителни стандарти на ЕС в тази област, както и в областта на биологичното разнообразие.

По същество, информационните дейности са неикономически, тъй като не е налице предоставяне на стоки или услуги на вътрешния пазар на ЕС. Информационните дейности не поставят в по-благоприятно положение предприятие или предварително определена група от предприятия. Всички информационни материали (плакати, брошури, листовки и др.) ще бъдат общодостъпни, ще бъдат предоставяни безвъзмездно и ще са на разположение на обществеността. Всички провеждани информационни събития ще бъдат общодостъпни и за участието в тях няма да се изискват такси или други плащания.

Допустими кандидати са общините и юридическите лица с нестопанска цел (ЮЛНЦ).

По отношение на сектор „отпадъци“ съгласно чл. 19, ал. 1 от Закона за управлението на отпадъците (ЗУО), в правомощията на кмета на общината е да организира управлението на битовите отпадъци, образувани на нейна територия. Кметът на общината отговаря също и за разделното събиране и съхраняването на биоразградими битови отпадъци (чл. 19, ал. 3, т. 10 от ЗУО). В този смисъл, общините ще изпълняват дейности при упражняване на публичните им правомощия или в качеството си на публични органи и, следователно, те попадат извън режима по държавните помощи.

По отношение на сектор „биологично разнообразие“ съгласно чл. 10, ал. 1, т. 6 от Закона за опазване на околната среда (ЗООС) кметовете на общините, а в градовете с районно деление - и кметовете на районите, са част от оправомощените компетентни органи по опазване на околната среда. Тяхно задължение, съгласно чл. 15, ал. 1, т. 5 на ЗООС, е да организират и контролират опазването на биологичното разнообразие, на ландшафта и на природното и културното наследство в населените места и край селищните територии. В този смисъл, общините ще изпълняват дейности при упражняване на публичните им правомощия или в качеството си на публични органи и, следователно, те попадат извън режима по държавните помощи.

Съгласно чл. 3, ал. 3 от Закона за юридическите лица с нестопанска цел, ЮЛНЦ могат да извършват допълнителна стопанска дейност само ако е свързана с предмета на основната им нестопанска дейност, за която са регистрирани, и като използват прихода за постигане на определените в устава или учредителния акт цели. Подпомагането е насочено към извършваната от ЮЛНЦ нестопанска дейност по опазване на околната среда и/или биологичното разнообразие. Съгласно т. 212 от Известието на Комисията относно понятието за държавна помощ съгласно член 107, параграф 1 от ДФЕС, за да е възможно цялото публично финансиране на даден проект да попадне извън приложното поле на правилата за държавни помощи, държавите-членки на ЕС трябва да гарантират, че финансирането не може да се използва за кръстосано субсидиране или за непряко субсидиране на стопански дейности. В качеството си на бенефициенти, ЮЛНЦ следва да докажат, че са в състояние да осигурят разделянето на икономическата от неикономическата им дейност (включително по отношение на приходите и източниците на финансиране).